Folketing
2008-04-24

Kulturel aktivitet påstås i forslaget at være ligefrem proportional med uddannelseslængde, og den kulturelle ulighed har således ikke kun med sociale forhold at gøre. Og hvad kan vi gøre ved det? Jeg er sikker på, at alt det, der bliver gjort på uddannelsessiden, er det, der rykker. Det er, at vi får større faglighed i folkeskolen; det er, at vi har igangsat en bred indsats mod den negative sociale arv, bl.a. ved sprogtest for tosprogede børn; det er de mange milliarder, vi har afsat ekstra for at sikre, at alle unge får en uddannelse ud over folkeskolen osv. osv. Disse og en række andre tiltag underbygger, at Venstre ønsker et Danmark med lige rettigheder, lige muligheder og stor sammenhængskraft. Det er kernen i kampen mod den nye ulighed, som statsministeren omtalte i sin åbningstale. Det er ikke ukendt for regeringen, at kulturtilbud benyttes meget forskelligt. Der er tale om tilbud, som den enkelte kan benytte sig af efter behov og egne ønsker. Man kan ikke tvinge folk i teatret, hvis de ikke vil.